Ńdɔ ǹkúkúmá Salomóŋ a ngádiŋ abuí biníngá bíkúl: ngɔn Farawóŋ, Moabít, Amonít, Edomít, Sidónian ai bəngɔ̌n bə Hitít, 2mə́yɔŋ bíkúl yā Ńtondôbə a ngádzó ai bɔ́n bə́ Ísraɛ̂l nâ: “Myǎyǐ kig lúgan ai bɔ́, tɔ bɔ́ ai mínā, amú bə́bə́lá á nə nâ, bâyi mína vəŋǎn mīńnə́m á bəzambá bábán”; Salomóŋ ā ngatindi məmvóé ai bɔ́ ású édǐŋ. 3A ngábə́ bələ́ bīníngá miǹtɛd zamgbál, bəngɔn miǹkúkúmá, ai bibɔn miǹtɛd mílɛ́. Ńdɔ̄ é bīníngá bā bə́ ngákilan nyé ńnə̄m. 4Ǹnyie anə́ Salomóŋ á ngáyombo, ńdɔ biníngá bóé bə́ ngákə ai nyé ńnə́m á bəzambá bə́fə́ ǹnə́m wóé təgě fə ai wá ńgúma ǹgúma ábə Ǹtondôbə Zambá wōé, anə́ ényú ésīá wōé Dávid ó ngábə́. 5Salomóŋ ǎ ngatɔŋ hḿ Ástarté, zambá miníngá bǒd yā Sidónia, a tɔŋɔ fə Milkom, zambá bə Amoníta, M̀bə̂ dzóm. 6Salomóŋ a bɔ̌ á fɔ̄ɔ̄ é dzam á ngábə́ ábé á mís mə́ Ńtondôbə, təge nyé wóg á mam mə́sə anə́ ésīá Dávid. 7Ńdɔ̄ hḿ á ngátádi nə́ a lóŋ bə̄tə́mpɛl á ńkōl ó nə́ á Yērúzalɛm ai m̀bɔ́ ńnōmo, a lóŋó ényɔ́ ású Kə́móg, zambá bǒd yā Moáb, a lóŋó ényɔ́ ḿbɔ̄g ású Milkom, zambá mvōg Amon. 8Ńdɔ a ngáman bɔ̌ nálā ású bə́yál bóé bə́sə̄, yā bə́ kadəgə və́ bəzambá bábán mə̄túnuŋa mə́ ótú ai émá bīyə́m. 9Ǹtondôbə a mǎn fɔ̄ɔ̄ liŋan ai Salomóŋ, é dzam ǹnə́m wóé ó ngákódō ábə Ǹtondôbə, Zambá Ísraɛ̂l yǎ a ngáyénan ai nyé á ńló biyɔŋ bíbɛ̄, 10a tə́bə́lə́ nyē nâ tə a toŋ bəzambá bə́fə́. 11Ńdɔ̄ á Ńtondôbə ǎ zu dzó ai Salomóŋ nâ: « Ḿból ō bɔ̄ ákyāí dzam dílī, təge kála ámvóé dáma, tɔ mə́mvéndé mə́ ngátə́le wa, mazu kúb ńnam wóe á sí, mə və́ə́ wa etúgā dzóe. 12Hədá mǎyǐ kig tə́ kab ńnam ńtíé ó ngə̄lə́ tála, ású étúgā dzámā Dávid, mayi wá dali á mɔ́ mə́ mɔ́n woe.